section_heading: Povijest
paragraph_text: Negdje na području današnje Korije u 13. stoljeću nalazilo se mjesto Sv. Ambrozija, koje nestaje za turskih osvajanja, dok se ime Korija prvi puta spominje kao Imanje Korija 1864. godine u sastavu virovitičkoga vlastelinstva. U sastavu Virovitice je od 1880. godine. Naselje Korija postoji kao pustara 1745., a 1857. ima 54 stanovnika. Korija 1913. ima i privatnu učionicu, a 1924. otvorena je osnovna škola. Bila je sjedište istoimenog posjeda površine 1439 jutara. Park u Koriji ide u red ostataka povijesnih parkova u kome se nekada nalazila drvena kapela građena na tradicijski način - na hrvatski vugel. Danas u mjestu djeluje i aktivna udruga umirovljenika, 1998. osnovan je i Nogometni klub Omladinac, a odnedavno djeluje i udruga Mara Matočec. Godine 2008. započela je i gradnja, da bi već 21. prosinca 2009. godine održana i prva sveta misa u novoizgrađenoj crkvi Pohođenja Blažene Djevice Marije.